b'\n_START_ARTICLE_\nCitro\xc3\xabn CX\n_START_SECTION_\nGenerelt\n_START_PARAGRAPH_\nTeknisk havde CX meget til f\xc3\xa6lles med sportsvognen Citro\xc3\xabn SM, blandt andet servostyringen. Denne styring er f\xc3\xb8rst i verden til at variere servo kraft med bilens fart. Styringen er let ved parkering, men urokkelig p\xc3\xa5 motorvejen._NEWLINE_CX er et eksempel p\xc3\xa5 "den store Citro\xc3\xabn" \xe2\x88\x92 fra Citro\xc3\xabn Traction Avant gennem DS til CX og XM varede dette begreb 60 \xc3\xa5r. Det gik ud p\xc3\xa5 at beskrive en teknisk avanceret, praktisk, komfortabel bil, der var suver\xc3\xa6n over alle andre biler i visse egenskaber. F.eks. brugte Rolls-Royce Citro\xc3\xabn\'s afjedring under patent i mange \xc3\xa5r. _NEWLINE_Efter salget til Peugeot kunne Citro\xc3\xabn ikke l\xc3\xa6ngere investere de forn\xc3\xb8dne penge i denne markedsandel, s\xc3\xa5 salgstallene faldt. Begrebet "den store Citro\xc3\xabn" eksisterer ikke l\xc3\xa6ngere._NEWLINE_Det hjalp ikke at CX var ulovlig i USA. Tilsvarende modeller fra Mercedes-Benz, Audi, BMW, Saab, og endda Peugeot 505 blev solgt i ti-tusindvis af eksemplarer hvert \xc3\xa5r, en s\xc3\xa6rlig gunstig handel p\xc3\xa5 grund af valutaforveksling. Europ\xc3\xa6iske biler dominerede den amerikanske luksusbilklasse efter energikrisen i 1973._NEWLINE_Ejeren Peugeot havde mange forskellige prioriteter p\xc3\xa5 det tidspunkt og CX var bagest i r\xc3\xa6kken, trods en stor succes med 132.000 solgte eksemplarer i 1978._NEWLINE_Udviklingen af modellen gik derfor meget langsomt, og de tidligste CX-modeller havde meget alvorlige problemer med rust, som ikke blev konstateret f\xc3\xb8r 1981, da st\xc3\xa5let blev rustbehandlet fra fabrikken. CX var yderst rust f\xc3\xb8lsom som s\xc3\xa5 mange biler i begyndelsen af 1970\'erne, da tendensen til et bedre milj\xc3\xb8 ledte til nye malinger, der var ikke s\xc3\xa5 effektive som f\xc3\xb8r i beskyttelse af karosseriet._NEWLINE_Ligesom den mindre Citro\xc3\xabn GS/GSA i f\xc3\xb8rste udgave (1970-1979), har CX ikke en bagklap, selv om udseendet minder om en bil med bagklap. GSA havde bagklap fra 1979, men CX fik det med vilje ikke - CX var altid ment som en sedan som blot har en meget skr\xc3\xa5 bagrude._NEWLINE_Stationcarversionen Break fandtes \xe2\x88\x92 ligesom DS og Traction Avant \xe2\x88\x92 ogs\xc3\xa5 i en Familiale-version med to bags\xc3\xa6der og syv siddepladser, senere s\xc3\xa5gar otte. I 1980\'erne var CX og Peugeot 505 de eneste stationcarmodeller p\xc3\xa5 det europ\xc3\xa6iske marked, som havde en tredje s\xc3\xa6der\xc3\xa6kke i k\xc3\xb8rselsretningen. T-modellen af Mercedes-Benz type 124, Audi 100/200 Avant og Volvo 240 Herreg\xc3\xa5rdsvogn kunne ogs\xc3\xa5 f\xc3\xa5s med andet bags\xc3\xa6de, men der sad passagerne med ryggen i k\xc3\xb8rselsretningen._NEWLINE_I Danmark var det specielt i \xc3\xa5rene 1986-87 at den nye, faceliftede Serie 2 model blev yderst popul\xc3\xa6r som firmabil. Langt de fleste CX solgt i Danmark var basismodellen med en 2,0-liters benzinmotor, men i Frankrig var den 2,5-liters dieselmotor den mest solgte. _NEWLINE_Danmark har en aktiv klub for CX, der bevarer rustfrie eksemplarer._NEWLINE_Den hurtigste CX er GTi Turbo, som kom frem i 1985, og kan k\xc3\xb8re 220 km/t. Den blev introduceret i Frankrig med hj\xc3\xa6lp af sangerinden Grace Jones, med opsigtsv\xc3\xa6kkende reklamer og en musikvideo.\n_START_SECTION_\nErhvervsk\xc3\xb8ret\xc3\xb8jer\n_START_PARAGRAPH_\nDer var flere karrosseriopbygningsfirmaer, som p\xc3\xa5 basis af CX byggede treakslede varebiler, ofte med op til 2 tons nyttelast og en l\xc3\xa6ngde p\xc3\xa5 6,55 m. Et af de mest kendte er franske Tissier, og der var ogs\xc3\xa5 det belgiske Pijpops og det tyske Mikes Garage, hvis produkter var kendt under navnet Loadrunner. Tissier lavede flere forskellige specialk\xc3\xb8ret\xc3\xb8jer p\xc3\xa5 CX-basis (samt p\xc3\xa5 basis af DS, SM og XM): Autotransportere, ambulancer, k\xc3\xb8levogne samt specialk\xc3\xb8ret\xc3\xb8jer til filmoptagelser._NEWLINE_I Danmark blev en CX Service model leveret p\xc3\xa5 gule plader - en stationcar, men med kun to s\xc3\xa6der og formindsket registreringsafgift.\n_START_SECTION_\nCabriolet\n_START_PARAGRAPH_\nKarrosserifabrikanten Guy Deslandes fremstillede en tod\xc3\xb8rs cabriolet p\xc3\xa5 basis af f\xc3\xb8rste serie af CX under navnet Orph\xc3\xa9e. Ford\xc3\xb8rene forblev u\xc3\xa6ndrede, mens bagd\xc3\xb8rene blev svejset fast. Bagpartiet var forsynet med baglygterne fra Citro\xc3\xabn Visa II. Det er tvivlsomt, hvorvidt modellen gik i serieproduktion. Nogle kilder siger, at modellen blev produceret i et \xc3\xa9tcifret antal.\n_START_SECTION_\nKendte i CX\n_START_PARAGRAPH_\nJacques Chirac elskede sin CX og blev ved at bruge den officielt lang tid efter at modellen var udg\xc3\xa5et. Fran\xc3\xa7ois Mitterrand havde en CX til privat brug._NEWLINE_Erich Honecker, leder af \xc3\x98sttyskland indtil 1990 havde flere CX\'ere og brugte dem officielt indtil han blev v\xc3\xa6ltet i 1990. Han fik lavet en speciel forl\xc3\xa6nget udgave. _NEWLINE_En CX fra 1978 er med i en af Mel Gibson\'s f\xc3\xb8rste film - den Australske film Tim. _NEWLINE_Harald 5. af Norge havde en CX, mens Prins Henrik havde flere._NEWLINE_Herskeren af Panama, General Manuel Noriega, havde en 1977-model mens Henri, Fursten af Luxembourg, havde en specialmodel med kaleche lavet af Henri Chapron til hans bryllup i 1981.'